Številka: 1002-555/2020/2

Datum: 18. 5. 2020

Zadeva: Krizni dodatek

Spoštovani,

na Ministrstvo za javno upravo ste naslovi dopis v povezavi s pravico udeležencev javnih del do dodatka za nevarnost in posebne obremenitve (v nadaljevanju dodatek COVID-19), ki ga v 71. členu določa Zakon o interventnih ukrepih za zajezitev epidemije COVID-19 in omilitev njenih posledic za državljane in gospodarstvo.[[1]](#footnote-1)

V nadaljevanju vam posredujemo mnenje ministrstva, pri tem pa pojasnjujemo, da lahko Ministrstvo za javno upravo v okviru svojih pristojnosti posreduje le pojasnila glede izvajanja predpisov, ni pa pristojno za razlago določb zakonov ali kolektivnih pogodb. Navedena pojasnila so lahko v pomoč strokovni službi in delodajalcu, ki odloča o pravicah javnih uslužbencev na podlagi zakona, podzakonskega akta ali kolektivne pogodbe, še vedno pa je odločanje v konkretnem primeru v pristojnosti delodajalca.

V dopisu citirate zapis[[2]](#footnote-2), ki ga ni pripravilo Ministrstvo za javno upravo, pač pa je objavljen na spletni strani Zavoda RS za zaposlovanje. Iz navedenega zapisa med drugim izhaja, da Zavod RS za zaposlovanje, skladno s sklenjeno pogodbo o izvajanju programa javnih del, navedenega dodatka COVID-19 ne bo financiral.

Iz pojasnila Ministrstva za delo, družino, socialne zadeve in enake možnosti št. 1103-12/2013/, z dne 13. 3. 2014 (v nadaljevanju: pojasnilo MDDSZ) izhaja, da se: “*v javna dela lahko vključijo dolgotrajno brezposelne osebe, ki so s strani Zavoda RS za zaposlovanje napotene na opravljanje del in nalog, ki jih določajo vsebine na javnem povabilu izbranih programov javnih del. Brezposelne osebe torej* ***niso napotene na sistemizirano delovno mesto z namenom opravljanja del, ki predstavljajo redno dejavnost izvajalca programa javnih del.*** *Če bi se namreč javna dela izvajala na sistemiziranih delovnih mestih, ne bi bilo več nobene legitimne podlage za drugačen pravni položaj udeležencev javnih del, kot ga imajo ostali zaposleni na istih ali primerljivih delovnih mestih. Poleg tega* ***z izvajanjem javnih del na sistemiziranih delovnih mestih ne bi bilo mogoče dosegati predpisanega namena javnih del (socialna in delovna vključenost)****, saj bi morali udeleženci ob upoštevanju določb Zakona o delovnih razmerjih* ***izpolnjevati vse za zasedbo sistemiziranega delovnega mesta predpisane in določene pogoje.*** *To pa bi pomembno vplivalo na možnosti vključevanja ranljivih skupin oseb, ki težje izpolnijo formalne pogoje, potrebne za zaposlitev.”* Kot izhaja iz pojasnila MDDSZ udeleženci javnih del opravljajo dela, ki so skladna s konkretnimi zadolžitvami in nalogami, odobrenimi v izbranem programu javnega dela in ne del in nalog, ki jih opravljajo javni uslužbenci na sistemiziranih delovnih mesti oz. del, ki predstavljajo redno dejavnost delodajalca, čeprav je v praksi mogoče zaslediti, da vsi delodajalci temu ne sledijo v celoti.

Skladno s prvim odstavkom 71. člena ZIUZEOP (člen je umeščen v točko »9. Plače in nadomestila plač ter premestitve v javnem sektorju«, III. poglavja zakona in se nanaša na zaposlene v javnem sektorju) lahko **zaposleni**, ki so zaradi opravljanja svojega dela v času epidemije nadpovprečno izpostavljeni tveganju za svoje zdravje oziroma so prekomerno obremenjeni zaradi obvladovanja epidemije, prejmejo tudi dodatek COVID-19, ki znaša največ 100 % urne postavke osnovne plače. Udeleženci javnih del, ki imajo sklenjeno pogodbo o zaposlitvi za opravljanje javnih del v javnem zavodu, sicer nimajo statusa javnih uslužbencev, a so kljub temu zaposleni v okviru javnega sektorja. V primeru, da v javnem zavodu tako javni uslužbenci kot tudi udeleženci javnih del opravljajo ista dela in naloge oz. ista dela, ki predstavljajo redno dejavnost delodajalca (kljub temu, da je to lahko v nasprotju s programom javnih del) in so enako izpostavljeni tveganju za okužbo oz. nadpovprečno obremenjeni zaradi obvladovanja epidemije, menimo, da upoštevaje načelo enakosti tudi udeleženci javnih del, pod enakimi pogoji kot javni uslužbenci, lahko prejmejo dodatek COVID-19.

V zaključku dodajamo, da skladno z četrtim odstavkom 71. člena ZIUZEOP v javnem sektorju odloči o višini dodatka COVID-19 predstojnik ali oseba, ki pri delodajalcu izvršuje pravice in dolžnosti delodajalca, oziroma funkcionar, ki vodi organ, oziroma organ, ki odloča o pravicah in obveznostih zaposlenega, s sklepom. Pri določitvi upošteva:

1. stopnjo izpostavljenosti tveganju pri obvladovanju epidemije (pri tem lahko sodeluje s pooblaščenim izvajalcem medicine dela, prometa in športa) oziroma prekomerne obremenjenosti zaradi obvladovanja epidemije ter

2. obseg dodeljenih finančnih sredstev za izplačilo dodatka.

Več informacij glede dodatka COVID-19 lahko najdete na spletni strani ministrstva: <https://www.gov.si/teme/placni-sistem/> , v rubriki »Aktualno«.

S spoštovanjem,

|  |  |
| --- | --- |
|  | Peter Pogačar |
|  | generalni direktor |

Poslano:

* naslovniku po e-pošti
* v vednost: Ministrstvo za delo, družino, socialne zadeve in enake možnosti – po e-pošti (gp.mddsz@gov.si)
* v vednost: Zavod RS za zaposlovanje – po e-pošti (gpzrsz@ess.gov.si)
1. Uradni list RS, št 49/20 in 61/20, v nadaljevanju: ZIUZEOP [↑](#footnote-ref-1)
2. »Udeleženci javnih del, zaposleni v javnem sektorju, v skladu z 71. členom Zakona o interventnih ukrepih za zajezitev epidemije, niso upravičeni do dodatka za nevarnost in posebne obremenitve v času epidemije, ker niso zaposleni na sistemizirana delovna mesta, ampak so zaposleni v programu javnih del. Torej niso javni uslužbenci in jim dodatek ne pripada. Če se predstojnik odloči, da jim dodatek vseeno izplača, je to strošek izvajalca javnega dela. Na Zavodu sofinanciramo delež plače udeležencev, kot je določeno v pogodbi o izvajanju programa javnih del, torej odstotek minimalne plače.« [↑](#footnote-ref-2)